Horror într-un spital. Dejecțiile dintr-o țeavă spartă ajung în mâncarea pacienților. Video
- Moraru Iulia
- 18 martie 2024, 19:26
Angajatele de la Spitalul "Sfântul Pantelimon", una dintre cele mai importante unități medicale din București și subordonată Ministerului Sănătății, au surprins imagini care arată condițiile degradante din unitatea spitalicească.
Asistentele au filmat condițiile critice în care sunt forțate să lucreze. În imaginile surprinse, se poate observa cum subsolul unității este afectat de scurgeri de apă dintr-o conductă spartă.
Mâncarea de la Spitalul "Sfântul Pantelimon", infectată cu fecale
În plus, în astfel de condiții, angajații sunt obligați să își desfășoare activitatea.
Cu toate acestea, o situație și mai gravă este că prin acea zonă trec zilnic oalele cu mâncare pentru pacienți, fiind inevitabil să nu se scurgă apa din conducta spartă peste ele.
"Suntem la Spitalul Pantelimon, la subsol. Uitați în ce condiții ne putem schimba. În fiecare dimineață îmi curge apă în cap din această conductă, în fiecare zi când vin la muncă, iar fetele trec cu masa pe aici.
Și pică în oale. Niște pipi și ne pică în cap, în fiecare dimineață. Astea sunt condițiile noastre, poate vede cineva, să rezolve această problemă", precizează una dintre angajatele de la Spitalul Sfântul Pantelimon.
"Cine să repare, tata mare?! Las să ne pice c....t d-ăsta în cap", spune o altă angajată.
Gândaci în saloanele de Pediatrie de la Spitalul Județean Botoșani
Condiții mizere se găsesc și în alte spitale din România. În luna februarie, imaginile filmate într-un salon al Secției de pediatrie de la Spitalul Județean de Urgență din Botoșani au ajuns virale pe rețelele sociale, după ce o mamă le-a făcut publice.
"În imagini se poate vedea cum merg gândaci prin saloane. Mizerie ruptă parcă dintr-un film de groază și, dacă vă uitați mai bine, se poate vedea și cum intră curentul pe la geam. Venim în spital să ne tratăm copiii și iei alte boli și ne mai mirăm și de ce. Unde este Ministerul Sănătății?", a comentat tânăra pe filmare.
Medicul Monica Adăscăliței, managerul general al SJU Mavromati, a recunoscut că imaginile sunt reale i și-a cerut scuze publice în numele instituției sanitare precizând că "este un eveniment regretabil".